
  Pl.x. 569

Comisia   juridică,  de
             Comisia pentru apărare, ordine

disciplină şi imunităţi
              publică  şi  siguranţă  naţională

Nr.31/1006/29.11.2005
                 Nr. 32/684/29.11.2005
RAPORT  COMUN
asupra propunerii legislative pentru modificarea şi completarea Legii nr. 51/1991 privind siguranţa naţională a României

În conformitate cu prevederile art. 89 din Regulamentul Camerei Deputaţilor, modificat şi completat prin H.C.D. nr. 34/2005, Comisia juridică, de disciplină şi imunităţi a fost sesizată spre dezbatere şi avizare în fond, iar Comisia pentru apărare, ordine publică  şi siguranţă naţională, pentru avizare cu propunerea legislativă pentru modificarea şi completarea Legii nr. 51/1991 privind siguranţa naţională a României, trimisă cu adresa nr. Pl-x 569 din 28.11.2005, înregistrată sub nr.31/1006 din 29.11.2005, respectiv 32/684, din aceeaşi dată.
Comisia pentru apărare, ordine publică şi siguranţă naţională, a solicitat printr-o scrisoare adresată Biroului Permanent să fie sesizată în fond în vederea întocmirii unui raport comun cu Comisia juridică, de disciplină şi imunităţi, scrisoare care a fost aprobată la data de 5 decembrie 2005.
Consiliul Legislativ, cu avizul nr. 462/3.05.2005 a avizat favorabil această propunere legislativă, cu unele observaţii şi propuneri pe care iniţiatorii şi le-au însuşit parţial.

Guvernul, prin punctul său de vedere, nu susţine această propunere legislativă.

Obiectul de reglementare constă în desfiinţarea structurii de informaţii din cadrul Ministerului Justiţiei, mărirea cuantumului pedepselor pentru infracţiuni la legea siguranţei naţionale şi introducerea obligaţiei legale pentru persoanele care fac parte din aceste structuri de a face declaraţii pe propria răspundere privind desfăşurarea unor activităţi de poliţie politică în perioada comunistă.
În raport de obiectul şi conţinutul acesteia, raportate  la prevederile art.73 alin.(3) lit.e) şi ale art. 118 alin.  (2) şi (3) din Constituţie, propunerea legislativă face parte din categoria legilor organice.
Potrivit prevederilor art. 60 şi ale art. 61¹ din Regulamentul Camerei Deputaţilor, aşa cum a fost modificat şi completat prin H.C.D. nr. 34/2005, Comisia juridică, de disciplină şi imunităţi a dezbătut propunerea legislativă în şedinţa din 7.12.2005, iar Comisia pentru apărare, ordine publică şi siguranţă naţională, în şedinţa din 13.12.2005. Membrii comisiilor au examinat expunerea de motive, modificările şi completările propuse de iniţiatori la Legea nr. 51/1991, punctul de vedere al Guvernului, precum şi avizul Consiliului Legislativ.
Cu prilejul examinării, membrii comisiilor au constatat că Guvernul are în vedere nu numai modificari punctuale ale legii în cauză, ci o modificare amplă a întregii legi, astfel încât cadrul legislativ în materie să răspundă necesităţilor societăţii româneşti şi să fie armonizat în acelaşi timp cu prevederile internaţionale şi europene.

La dezbaterea proiectului de lege a participat, în conformitate cu prevederile art.51 şi 52 din Regulamentul  Camerei Deputaţilor, din partea Ministerului Justiţiei, Katalin Kibedi, secretar de stat. Iniţiatorii, deşi au fost anunţaţi, nu au participat la şedinţele comisiilor.
Senatul, în şedinţa din 21.11.205, a respins această propunere legislativă.

La lucrările Comisiei juridice, de disciplină şi imunităţi au fost prezenţi 20 deputaţi, din totalul de 24 membri ai acesteia. Raportul preliminar de respingere a propunerii legislative a fost adoptat cu unanimitatea voturilor celor prezenţi.

La lucrările Comisiei pentru apărare, ordine publică şi siguranţă naţională au fost prezenţi 22 deputaţi, din totalul de 24 de membri. Această comisie, cu 18 voturi pentru respingere, un vot împotriva respingerii şi 3 abţineri, a hotărât, de asemenea, formularea unui raport comun de respingere a propunerii legislative. 
Potrivit prevederilor art.75 din Constituţie şi ale art. 86 alin.(3) pct. 2 din Regulamentul Camerei Deputaţilor, Camera Deputaţilor este Cameră decizională. 

        În urma dezbaterilor, membrii comisiilor au hotărât, cu 38 de voturi pentru, un vot împotrivă şi 3 abţineri, să propună plenului Camerei Deputaţilor respingerea prezentei iniţiative legislative.

